Pendandanan anjing

**Pendandanan anjing** merujuk penjagaan kebersihan anjing, iaitu proses bilamana penampilan fizikal anjing diubah atau dipertingkatkan. **Pendandan** anjing ialah ahli profesional yang bertanggungjawab untuk menjaga kebersihan dan penampilan anjing dengan menawarkan perkhidmatan seperti mandi, pemberusan, pemangkasan bulu, pemotongan kuku, dan pembersihan telinga.

Serupa dengan pendandanan manusia dan haiwan lain, pendandanan anjing ialah perbuatan perkhidmatan untuk membantu anjing dalam proses pengguguran bulunya, pemotongan kukunya, dan perawatan sebarang masalah kulit. Perbuatan penjagaan mungkin memerlukan alat berlainan, seperti penggunting, pemotong, dan berus. Pendandanan anjing dapat dilakukan dalam suasana isi rumah dengan pengetahuan sepintas lalu tentang perbuatan itu, namun salon anjing, dengan pendandan anjing yang terlatih secara profesional, dapat menyediakan perkhidmatan lebih menyeluruh, terutamanya untuk baka berbulu panjang tertentu.

Rekod terawal tentang pendandanan anjing didapati bertarikh antara tahun 1500 dengan tahun 1600 M. Sepanjang sejarah, anjing pekerja didandani untuk kecekapan kerja, sementara dandanan kosmetik kemudiannya menjadi popular di Eropah abad ke-16.

## Tujuan

Pendandanan anjing dapat mempunyai berbilang manfaat kepadanya dan hampir semua anjing telah menjalani sesuatu bentuk pendandanan sepanjang hayat. Sesetengah tujuan utama pendandanan anjing adalah untuk membersihkan bulu, menyelenggaranya, memotong panjang tidak perlu, dan menanggalkan kusutan. Kusutan pada bulu anjing, gumpalan bulu kusut, ialah kesan sampingan lazim daripada kekurangan pendandanan dan pembersihan dan dapat menyebabkan ketidakselesaan, kerengsaan kulit, dan malah penyakit. Oleh sebab ini dan kebimbangan kesihatan lain yang dapat timbul kerana pengabaian, pendandanan anjing dipandang sebagai perkara penting. Bergantung pada baka, sesetengah anjing mungkin memerlukan pendekatan khas atau alternatif untuk dandanan. Sebagai contoh, pudel, memerlukan pendekatan berbeza berbanding dengan anjing dengan bulu lebih lurus. Ini juga terpakai untuk anjing yang mempunyai isu kesihatan atau merupakan warga emas.

Sebahagian besar dandanan anjing adalah untuk kesihatan dan keselesaan anjing. Keinginan kosmetik kerap berkorelasi dengan piawaian baka dan persekitaran masing-masing anjing. Sesetengah negara, seperti Korea dan Jepun, terkenal kerana gaya kosmetik tertentu.

Pendandanan anjing dapat dipandang sebagai satu bentuk penternakan dan sosiologinya berakar dalam antrozoologi.

## Sejarah
Sejarah pendandanan anjing ialah salah satu sejarah yang kekurangan bidang kajian, namun sesetengah pemerhatian telah dibuat sepanjang sejarah yang membolehkan kita memahami cara perkhidmatan ini telah berkembang. Seni Mesir purba mencadangkan bahawa anjing dibersihkan untuk tujuan penyembahan. Pada antara tahun 1500 dengan tahun 1600 M, anjing pengutip berbulu keriting ialah salah satu baka anjing pertama yang dikenal pasti yang menerima dandanan daripada pemiliknya. Pengarang Gervase Markham menulis cara anjing digunakan dan dilatih pada tahun 1620-an. Ini dilakukan untuk membantu anjing berenang dengan lebih baik di dalam air untuk mengutip haiwan buruan, iaitu penyelesaian kepada masalah perburuan, dan bukan sebagai penyelesaian kesihatan atau kosmetik.

Pendandanan berkembang seiring dengan masa daripada sebab amali kepada sebab kosmetik, kerana anjing berdandanan baik menjadi lambang status dalam kalangan golongan bangsawan Eropah semasa tahun 1700-an. Malah, Louis XVI sangat berkenan dengan pudel. Sebagai hasil, pendandan Perancis mengkhususkan diri dalam corak kosmetik kreatif untuk pudel, lalu membantunya menjadi anjing kebangsaan Perancis. Semasa tahun 1800-an, banyak buku mengenai pendandanan anjing muncul, yang memberikan nasihat umum tentang mandi anjing.

Pendandanan anjing terus mencapai tahap kosmetik baharu dalam kelas sosial lebih tinggi dan, sehingga lewat abad ke-19 dan awal abad ke-20, pendandanan anjing ialah kemewahan dalam kalangan pemilik anjing. Sejak tahun 1920-an, pendandanan anjing telah menjadi aspek tetap kehidupan dalam pemilikan anjing. Kini, semua baka anjing dikaji dan digayakan dengan persis dengan bantuan kelengkapan dan sumber serba canggih. Pendandan anjing bekerja di dalam pelbagai persekitaran, seperti salon persendirian, kedai haiwan peliharaan, kenel, dan klinik veterinar.

## Alat dan bekalan

Pendanan menggunakan pelbagai alat untuk membantu proses pendandanan. Berus, bilah, sikat, gunting, pemotong kuku, atau pengisar kesemuanya digunakan oleh pendandan. Berus dan sikat mungkin berbeza-beza dari segi bahan bergantung pada jenis lapis bulu. Sesetengah anjing berbulu lebih pendek, seperti pitbul, mendapat manfaat daripada penggunaan kerok, kerana itu diperbuat daripada getah. Berus lebih licin digunakan untuk anjing berbulu lebih panjang, penanggalan lapis bulu bawah, dan penanggalan kusutan. Sikat digunakan untuk mengesan kusutan dan menanggalkannya, serta melicinkan bulu. Sikat grehaun ialah sikat standard industri untuk tujuan ini. Sesetengah alat penanggalan bulu gugur merupakan bilah, yang menggunakan bilah bergerigi untuk menyikat bulu.

Gunting dan pemotong digunakan untuk menanggalkan bulu dengan cara pemotongan, bukan penanggalan bulu gugur. Pemotong mekanikal tanpa wayar ialah standard industri, bersama-sama dengan gunting yang memenuhi berbilang keinginan pendandanan, seperti gunting melengkung yang digunakan untuk mencapai matlamat kosmetik.

Pelbagai jenis dan saiz pemotong kuku berbeza-beza mengikut anjing. Pemotongan kuku dilakukan dengan pemotong kuku. Terdapat dua jenis utama pemotong kuku: pemotong gilotin dan pemotong jenis gunting dan jenis playar yang standard. Pemotong jenis gunting paling berkesan pada kuku yang telah tumbuh terlalu panjang dan kini berbentuk bulatan atau lingkaran. Sebagai tambahan, alat putar pegangan tangan kerap digunakan untuk melicinkan tepian tajam yang disebabkan oleh pemotong kuku.

## Perkhidmatan dan teknik

### Mandi
Anjing dapat dimandikan di ruangan dalaman di dalam singki, di pancuran mandian, atau di dalam tab mandi atau di ruangan luaran dengan menggunakan hos kebun. Air patut cukup suam untuk mencegah hipotermia tetapi tidak cukup panas untuk melecurkan kulit. Anjing dengan lapis bulu tebal atau kusut tidak patut sesekali dimandikan tanpa terlebih dahulu sepenuhnya diberus atau sebarang kusutan terlebih dahulu diketam/dipotong.

Banyak jenis syampu dan perapi yang dirumuskan untuk anjing tersedia. Untuk anjing berlapis bulu padat dan ganda, pencampuran syampu dengan air terlebih dahulu akan membantu memastikan pengagihan lebih sekata bagi syampu. Semasa mencuci kepala, produk dandanan dapat menyebabkan kerengsaan jika terkena pada mata. Selain itu, air berlebihan mungkin terperangkap di dalam liang telinga, yang membawa kepada jangkitan telinga sekunder. Jika syampu tidak dibilas sepenuhnya, bahan kimia tersisa mungkin merengsakan kulit. Kebanyakan anjing tidak memerlukan mandi kerap; penggunaan syampu dengan terlalu kerap dapat melucutkan minyak semula jadinya daripada lapis bulu, lalu menjadikannya kering.

### Penjagaan gigi

Penjagaan gigi adalah amat penting dan dapat ditangani semasa pendandanan. Kit pergigian yang terdapat di pasaran merangkumi segala-galanya daripada ubat gigi khas kepada berus gigi. Banyak model berus gigi menyertakan reka bentuk tiga kepala fleksibel, yang mengekalkan tekanan betul pada semua permukaan gigi dengan setiap sapuan. Berus ini mempunyai bulu kejur sisi yang ditetapkan pada sudut 45 darjah untuk mengurangkan putaran lengan dan bulu kejur luar lembut untuk mengurut gusi. Ubat gigi yang direka untuk digunakan pada anjing biasanya merupakan ubat gigi bebas gula dengan pelbagai perisa. Pembusaan atau pembilasan tidak diperlukan.

### Penanggalan bulu

Lapis bulu bagi kebanyakan baka memerlukan pemangkasan, pemotongan, atau perhatian lain. Gaya berbeza mengikut baka dan disiplin. Walaupun sesetengah penanggalan bulu berasal untuk tujuan amali, kebanyakannya berdasarkan citarasa pemilik, sama ada anjing berkenaan akan ditunjukkan dan jenis kerja yang dilakukan olehnya.

Sarung tangan pendandanan dan berus anjing getah direka untuk menanggalkan bulu longgar daripada anjing berlapis bulu pendek dan merupakan antara alat pendandanan paling popular untuk pemilik haiwan peliharaan. Ini mudah digunakan dengan mengurut lapis bulu dengan sapuan kuat dan sesuai untuk kedua-dua lapis bulu basah dan lapis bulu kering.

Sesetengah baka, seperti *[[Lhasa apso]]*, tidak menggugurkan bulu tetapi mempunyai bulu yang tumbuh secara berterusan. Akibatnya, bulu di sekitar tungkai dan perut dapat menjadi amat panjang dan kusut, sementara bulu di sekeliling mata dapat menghalang penglihatan. Dalam kes ini, pemangkasan bulu diperlukan untuk memastikan mata bersih dan lapis bulu bebas daripada simpulan. Vakum anjing juga dapat menjadi berguna untuk menguruskan bulu longgar dan memastikan bulu bersih.

### Pelucutan dengan tangan

Pelucutan atau pelucutan dengan tangan ialah proses pencabutan bulu mati daripada lapis bulu bagi anjing yang tidak menggugurkan bulu, sama ada dengan menggunakan pisau pelucutan atau jari. Lapis bulu keras mirip dawai mempunyai kitaran dengan permulaan pertumbuhan dan kemudian keguguran apabila mencapai panjang maksimum. Pelucutan dengan tangan menyelaraskan proses pengguguran bulu dan memberikan ruang untuk bulu baharu tumbuh. Pelucutan ialah kaedah pendandanan betul untuk kebanyakan terier, spaniel, dan banyak baka lain. Bulu dilucutkan sama ada dengan pisau pelucutan atau batu pelucutan, dengan lapis bulu atas yang ditanggalkan untuk mendedahkan lapis bulu bawah padat dan lembut. Jika dilakukan dengan betul, tatacara ini tidak menyakitkan. Banyak anjing dilaporkan menikmati pelucutan bulunya, terutamanya apabila diperkenalkan kepadanya semasa berusia anak anjing.

### Pemotongan kuku
Pemotongan kuku adalah penting untuk mengekalkan kesihatan baik. Jika kuku anjing dibiarkan tumbuh, kuku akan melingkar menjadi bentuk lingkaran dan berjalan akan menjadi semakin menyakitkan dan berbahaya. Kuku tidak terpotong mungkin melingkar sehingga menembusi pad kaki, lalu membawa kepada jangkitan dan kesakitan melemahkan. Kuku panjang dapat memberikan tekanan pada sendi jari kaki, malah menyebabkan sendi anggota hadapan dijajarkan semula. Ini dapat menyebabkan haiwan berkenaan mempunyai agihan berat tidak sama rata dan lebih cenderung kepada kecederaan. Kuku lebih panjang juga lebih berkemungkinan untuk terkoyak atau tercabut secara paksa, lalu menyebabkan kesakitan serius kepada haiwan berkenaan.

Kesukaran semakin meningkat untuk menggerakkan pemotong kuku di antara pad kaki dengan hujung kuku apabila kuku tumbuh semakin panjang. Pemilik boleh memilih untuk memotong kuku dengan sendiri atau boleh memilih untuk membawa haiwan peliharaan mereka ke tempat pendandan atau ke klinik haiwan.

### Pemintalan

Pemintalan ialah teknik bilamana lapis bulu anjing diasingkan dengan sabar menjadi bulu gimbal untuk tujuan penjagaan lapis bulu atau persembahan. Sesetengah baka anjing yang kerap dipintal merupakan *[[puli]]* dan *[[komondor]]*. Anjing Havana dan pelbagai pudel juga kadang-kadang dipintal untuk penunjukan.

Pintal terbentuk secara semula jadi (walaupun bersepah) pada bulu keriting halus, tetapi untuk menjadikannya menarik untuk penunjukan pengakuran, pintal dimulakan dengan berhati-hati dengan memisahkan gumpalan bulu dalam corak nalar dan dirawat sehingga cukup panjang untuk tumbuh sendiri. Lapis bulu berpintal dapat bertindak seperti mop habuk semasa anjing bergerak melalui persekitarannya, lalu menyebabkan serpihan seperti kotoran dan daun terjerat di dalam lapis bulu. Untuk memastikan bulu kekal menarik, pemilik mesti meluangkan banyak masa dan usaha untuk membersihkannya dan menghiburkan dan melatih anjing dengan cara yang meminimumkan penumpukan sampah. Anjing sedemikian kerap mempunyai pintal yang diikat atau bertutup dengan beraneka pakaian anjing apabila tidak berada di dalam persekitaran bersih.

## Perubahan kreatif
Pilihan tambahan yang disediakan oleh sesetengah pendandan termasuk perkhidmatan seperti pewarnaan bulu dan pengecatan kuku anjing dengan produk selamat dan tidak toksik yang dirumuskan khas untuk tujuan itu.

Walaupun pendandanan tradisional mencapai untuk akur dengan piawaian baka yang ditetapkan oleh persatuan baka rasmi, pendandanan kreatif menuju ke arah lawan, dengan mewujudkan rupa unik dan kadang-kadang indah.

Versi lebih ringan bagi pendandanan kreatif dikenali sebagai penalaan haiwan peliharaan dan lebih berorientasikan pemilik, menyelaraskan penampilan visual haiwan peliharaan dengan hiburan atau gaya hidup pemiliknya, sementara pendandanan kreatif adalah lebih kepada bentuk seni, lantas lebih berorientasikan seniman (pendandan).

## Lihat juga
* Kedai haiwan peliharaan
* Kenel
* Pembiakbakaan anjing

## Rujukan